title: 2013 m. sausio 17 d. Komisijos įgyvendinimo reglamentas (ES) Nr. 42/2013, iš dalies keičiantis Reglamentą (EB) Nr. 1510/96 dėl tam tikrų prekių klasifikavimo Kombinuotojoje nomenklatūroje

text:
22.1.2013

               LT

               Europos Sąjungos oficialusis leidinys

               L 18/3

         KOMISIJOS ĮGYVENDINIMO REGLAMENTAS (ES) Nr. 42/2013
   2013 m. sausio 17 d.
   iš dalies keičiantis Reglamentą (EB) Nr. 1510/96 dėl tam tikrų prekių klasifikavimo Kombinuotojoje nomenklatūroje
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies a punktą,
   kadangi:

               (1)

               siekiant užtikrinti, kad Reglamento (EEB) Nr. 2658/87 priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;

               (2)

               pagal 1996 m. liepos 26 d. Komisijos reglamentą (EB) Nr. 1510/96 dėl tam tikrų prekių klasifikavimo Kombinuotojoje nomenklatūroje (2) plastikinis kiautas, susidedantis iš plastikinio sukučio ir kramtomosios gumos, buvo klasifikuojamas priskiriant KN kodą 9503 90 32 sukučio atveju ir KN kodą 1704 10 99 kramtomosios gumos atveju. Nuo 2007 m. sausio 1 d. į Kombinuotąją nomenklatūrą įtraukus 95 skirsnio 4 pastabą šie dirbiniai turi būti klasifikuojami kartu kaip deriniai, turintys esmines žaislų savybes, priskiriant KN kodą 9503 00 95;

               (3)

               todėl Reglamentas (EB) Nr. 1510/96 turėtų būti atitinkamai iš dalies pakeistas;

               (4)

               šiame reglamente nustatytos priemonės atitinka Muitinės kodekso komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 1510/96 priede pateiktos lentelės pirmas punktas pakeičiamas šio reglamento priede pateiktu tekstu.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. sausio 17 d.

            Komisijos vardu Pirmininko pavedimu

         Algirdas ŠEMETA

            Komisijos narys

      (1)  OL L 256, 1987 9 7, p. 1.

      (2)  OL L 189, 1996 7 30, p. 89.

      PRIEDAS

                  Prekių aprašymas

                  Klasifikavimas
                  (KN kodas)

                  Motyvai

                  (1)

                  (2)

                  (3)

                  Iš dviejų dalių sudaryta plastikinė kapsulė, susidedanti iš:

                              —

                              plastikinio 2,5 cm skersmens sukučio,

                              —

                              rutuliuko pavidalo kramtomosios gumos su cukraus apvalkalu, kurios sudėtyje esančios sacharozės kiekis sudaro 69,5 % masės (įskaitant invertuotąjį cukrų, išreikštą sacharozės kiekiu).

                  9503 00 95

                  Klasifikuojama vadovaujantis Kombinuotosios nomenklatūros 1, 5 (b punktu) ir 6 bendrosiomis aiškinimo taisyklėmis, 95 skirsnio 4 pastaba bei KN kodus 9503 00 ir 9503 00 95 atitinkančiais prekių aprašymais.
                  Sukutis ir kramtomoji guma negali būti laikomi „prekėmis, supakuotomis į mažmeninei prekybai skirtus rinkinius“ pagal 3 bendrosios aiškinimo taisyklės b punktą, nes jie supakuoti kartu ne tam tikroms reikmėms tenkinti arba konkrečiai veiklai vykdyti. Jie vienas su kitu nesusiję ir neskirti naudoti kartu arba bendrai vienas su kitu (kramtomoji guma yra vartojimo produktas, o sukutis yra skirtas žaisti).
                  Sukutis yra 9503 pozicijai priskiriamas dirbinys, derinamas su 1704 pozicijai priskiriama kramtomąja guma, o jų derinys turi esmines žaislo savybes (taip pat žr. KN paaiškinimų 95 skirsnio 4 pastabos paaiškinimus).
                  Kadangi plastikinė kapsulė yra pakavimo medžiaga, paprastai naudojama tokiems gaminiams pakuoti, ji turėtų būti klasifikuojama priskiriant tą patį kodą kaip prekėms.
                  Todėl dirbinys klasifikuotinas kaip kiti plastikiniai žaislai, priskiriant KN kodą 9503 00 95.


title: 2011 m. lapkričio 22 d. Komisijos įgyvendinimo reglamentas (ES) Nr. 1207/2011, kuriuo nustatomi bendro Europos dangaus su apžvalga susiję veikimo charakteristikų ir sąveikos reikalavimai Tekstas svarbus EEE

text:
23.11.2011

               LT

               Europos Sąjungos oficialusis leidinys

               L 305/35

         KOMISIJOS ĮGYVENDINIMO REGLAMENTAS (ES) Nr. 1207/2011
   2011 m. lapkričio 22 d.
   kuriuo nustatomi bendro Europos dangaus su apžvalga susiję veikimo charakteristikų ir sąveikos reikalavimai
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2004 m. kovo 10 d. Europos Parlamento ir Tarybos reglamentą (EB) Nr. 552/2004 dėl Europos oro eismo valdymo tinklo sąveikos (sąveikos reglamentą) (1), ypač į jo 3 straipsnio 5 dalį,
   kadangi:

               (1)

               pagal 2004 m. kovo 10 d. Europos Parlamento ir Tarybos reglamento (EB) Nr. 549/2004, nustatančio bendro Europos dangaus sukūrimo pagrindą (pagrindų reglamentą) (2), 8 straipsnio 1 dalį Komisija įgaliojo Eurokontrolę parengti su apžvalga susijusius veikimo charakteristikų ir sąveikos Europos oro eismo valdymo tinkle reikalavimus. Šiame reglamente remiamasi 2010 m. liepos 9 d. ataskaita, parengta vykdant minėtus įgaliojimus;

               (2)

               kad būtų galima sklandžiai vykdyti veiklą, turi būti suderinti bendro Europos dangaus oro erdvėje taikomi būtinieji orlaivių atskyrimo reikalavimai;

               (3)

               siekiant užtikrinti sąveiką, sistemų keitimuisi apžvalgos duomenimis turėtų būti taikomi bendri principai. Be to, turėtų būti nustatytos mažiausios orlaiviuose sumontuotos apžvalgos sistemos dalies galimybės ir jos veikimo charakteristikos;

               (4)

               orlaiviuose sumontuotos apžvalgos sistemų dalys oro navigacijos paslaugų teikėjams turėtų užtikrinti galimybę rinktis konkrečioje aplinkoje tinkamiausius antžeminius apžvalgos sprendimus;

               (5)

               šis reglamentas turėtų būti įgyvendinamas neribojant kitų konkrečioje aplinkoje naudingų apžvalgos priemonių ir technologijų diegimo;

               (6)

               veiklos vykdytojus reikia įspėti pakankamai iš anksto, kad naująsias funkcijas jie įdiegtų ir naujuose, ir naudojamuose orlaiviuose. Į tai turėtų būti atsižvelgiama nustatant terminus, kuriems suėjus tokia įranga taps privaloma;

               (7)

               turėtų būti nustatyti kriterijai, kuriais remiantis veiklos vykdytojams išimties tvarka, visų pirma dėl ekonominių arba svarbių techninių priežasčių, būtų leidžiama nediegti kai kurių funkcijų tam tikrų tipų orlaiviuose. Turėtų būti nustatytos tinkamos procedūros, kad Komisija galėtų priimti su tuo susijusius sprendimus;

               (8)

               siekiant užtikrinti orlaiviuose sumontuotų ir antžeminių apžvalgos sistemų sąveiką, ICAO 24 bitų orlaivių adresai turėtų būti skiriami ir naudojami laikantis Tarptautinės civilinės aviacijos organizacijos (ICAO) reikalavimų;

               (9)

               orlaivių naudotojams įgyvendinus ADS-B išorinės sąsajos funkcijas atsirastų galimybė diegti antžemines priemones, taip pat būtų lengviau ateityje diegti priemones orlaiviuose;

               (10)

               Europos oro eismo valdymo tinklo sistemos turėtų užtikrinti galimybę palaipsniui įgyvendinti pažangias, sutartas ir patvirtintas veiklos koncepcijas visais skrydžio etapais, visų pirma kaip numatyta Bendro Europos dangaus oro eismo valdymo mokslinių tyrimų programos (SESAR) pagrindiniame oro eismo valdymo (OEV) plane;

               (11)

               sistemų, kurioms taikomas šis reglamentas, ir jų sudedamųjų dalių veikimo charakteristikos turėtų būti reguliariai vertinamos atsižvelgiant į jų naudojimo vietos aplinkybes;

               (12)

               vienodas specialių procedūrų taikymas bendro Europos dangaus oro erdvėje – lemiamas veiksnys užtikrinant sąveiką ir sklandžią veiklą;

               (13)

               apžvalgos sistemų naudojamas radijo dažnių spektras turėtų būti apsaugotas, kad būtų išvengta žalingųjų trukdžių. Tuo tikslu valstybės narės turėtų imtis reikiamų priemonių;

               (14)

               kaip nurodyta Reglamento (EB) Nr. 549/2004 1 straipsnio 2 dalyje, šis reglamentas neturėtų būti taikomas karinėms operacijoms ir mokymui;

               (15)

               siekiant išlaikyti arba pagerinti dabartinį veiklos saugos lygį valstybės narės turėtų būti paragintos užtikrinti, kad suinteresuotosios šalys atliktų saugos vertinimą, įskaitant pavojaus nustatymo, rizikos vertinimo ir mažinimo procesus. Siekiant tuos procesus darniai įdiegti sistemose, kurioms taikomas šis reglamentas, kartu su visais sąveikos ir veikimo charakteristikų reikalavimais reikia nustatyti konkrečius saugos reikalavimus;

               (16)

               pagal Reglamentą (EB) Nr. 552/2004 sąveikos įgyvendinimo taisyklėse turėtų būti nustatytos specialios atitikties vertinimo procedūros, pagal kurias būtų vertinama sudedamųjų dalių atitiktis arba tinkamumas naudoti ir atliekama sistemų patikra;

               (17)

               tuo atveju, kai oro eismo paslaugos teikiamos visų pirma bendrojo oro eismo orlaiviams, kurie vykdo skrydžius prižiūrint kariškiams, dėl pirkimo apribojimų gali būti neįmanoma užtikrinti, kad būtų laikomasi šio reglamento;

               (18)

               šiame reglamente numatytos priemonės atitinka Bendro dangaus komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Dalykas
   Siekiant suderinti Europos oro eismo valdymo tinkle taikomus sistemų, naudojamų teikiant apžvalgos duomenis, veikimo charakteristikų, sąveikos ir veiksmingumo reikalavimus, taip pat civilinio ir karinio koordinavimo tikslu, šiuo reglamentu nustatomi reikalavimai toms sistemoms, jų sudedamosioms dalims ir susijusioms procedūroms.
   2 straipsnis
   Taikymo sritis
   1.   Šis reglamentas taikomas apžvalgos grandinei, kurią sudaro:

               a)

               orlaiviuose sumontuotos apžvalgos sistemos, jų sudedamosios dalys ir susijusios procedūros;

               b)

               antžeminės apžvalgos sistemos, jų sudedamosios dalys ir susijusios procedūros;

               c)

               apžvalgos duomenų apdorojimo sistemos, jų sudedamosios dalys ir susijusios procedūros;

               d)

               apžvalgos duomenims skirstyti naudojamos antžeminio ryšio sistemos, jų sudedamosios dalys ir susijusios procedūros.

         2.   Šis reglamentas taikomas visiems bendrojo oro eismo orlaiviams, Europos Parlamento ir Tarybos reglamento (EB) Nr. 551/2004 (3) 1 straipsnio 3 dalyje nurodytoje oro erdvėje vykdantiems skrydžius pagal skrydžių pagal prietaisus taisykles, išskyrus 7 straipsnio 3 ir 4 dalis – jos taikomos visiems bendrojo oro eismo skrydžiams.
   3.   Šis reglamentas taikomas visiems oro eismo paslaugų teikėjams, kurie teikia oro eismo valdymo paslaugas remdamiesi apžvalgos duomenimis, taip pat ryšio, navigacijos arba apžvalgos paslaugų teikėjams, kurie naudoja 1 dalyje nurodytas sistemas.
   3 straipsnis
   Apibrėžtys
   Šiame reglamente vartojami Reglamento (EB) Nr. 549/2004 2 straipsnyje apibrėžti terminai.
   Kitų vartojamų terminų apibrėžtys:
   1)   apžvalgos duomenys- bet kuris laiko žymę turintis ar jos neturintis duomenų elementas apžvalgos sistemoje, susijęs su:
   2)   veiklos vykdytojas- asmuo, organizacija ar įmonė, naudojantys ar ketinantys naudoti vieną ar kelis orlaivius;
   3)   ADS-B- automatinė priklausomoji apžvalga ir transliavimas (angl. automatic dependent surveillance-broadcast), t. y. apžvalgos būdas, kurį naudojant orlaivis per duomenų sąsają automatiškai siunčia duomenis iš jame įrengtų navigacijos sistemos ir vietos nustatymo sistemos;
   4)   ADS-B siunčiamieji duomenys- orlaivio siunčiami ADS-B apžvalgos duomenys;
   5)   žalingieji trukdžiai- trukdžiai, dėl kurių neįmanoma užtikrinti, kad veikimo charakteristikos atitiktų reikalavimus;
   6)   apžvalgos grandinė- sistema, sudaryta iš orlaivyje sumontuotų ir antžeminių sudedamųjų dalių, naudojamų atitinkamiems orlaivio apžvalgos duomenų elementams nustatyti, įskaitant apžvalgos duomenų apdorojimo sistemą, jei ji įdiegta;
   7)   sąveikioji apžvalgos grandinė- apžvalgos grandinė, kurioje apžvalgos duomenų elementams nustatyti reikalingos ir antžeminė, ir orlaivyje sumontuota dalys;
   8)   apžvalgos duomenų apdorojimo sistema- sistema, kuria apdorojama visa gaunama apžvalgos informacija ir apskaičiuojami kuo tikslesni naujausi orlaivio apžvalgos duomenys;
   9)   orlaivio atpažinimo kodas- raidžių arba skaičių grupė ar jų derinys, kuris sutampa su orlaivio šaukiniu, naudojamu palaikant orlaivio ryšį su antžemine stotimi, arba yra to šaukinio kodinis atitikmuo ir kuris naudojamas orlaiviui atpažinti antžeminėms stotims palaikant ryšį oro eismo paslaugoms teikti;
   10)   valstybinis orlaivis- bet koks karinėms, muitinės ar policijos reikmėms naudojamas orlaivis;
   11)   valstybinis krovininis orlaivis- valstybinis orlaivis su pastoviaisiais sparnais žmonėms ir (arba) kroviniams skraidinti;
   12)   ekstrapoliuoti- numatyti, prognozuoti ar išplėsti žinomus duomenis remiantis per laiko intervalą nustatytais duomenimis;
   13)   numatytasis- ekstrapoliuotas ilgesniam laikotarpiui nei antžeminės apžvalgos sistemos informacijos atnaujinimo laikotarpis;
   14)   taikymo laikas- laikas, kuriuo apžvalgos grandinėje išmatuotas duomenų elementas arba laikas, kuriam tas elementas apskaičiuotas apžvalgos grandinėje;
   15)   tikslumas- pateiktos ir tikrosios duomenų elemento verčių atitikimo laipsnis tuo metu, kai duomenų elementas pateikiamas iš apžvalgos grandinės;
   16)   parengtis- sistemos arba sudedamosios dalies tinkamumo naudoti ir prieinamumo, kai jas reikia naudoti, lygis;
   17)   vientisumas- neaptiktos (sistemos lygiu) duomenų elemento įvesties ir jo išvesties verčių neatitikties lygis;
   18)   tęstinumas- tikimybė, kad sistema vykdys reikiamą funkciją be nenumatytų pertrūkių, darant prielaidą, kad pradedant numatytą operaciją sistema yra parengta;
   19)   savalaikiškumas- duomenų elemento pateikimo laiko ir jo taikymo laiko skirtumas.
   4 straipsnis
   Veikimo charakteristikų reikalavimai
   1.   Oro navigacijos paslaugų teikėjai užtikrina, kad skrydžiai būtų vykdomi sklandžiai oro erdvėje, už kurią jie atsakingi, ir ties tos erdvės riba su gretima oro erdve, užtikrindami, kad būtų laikomasi atitinkamų būtinųjų orlaivių atskyrimo reikalavimų.
   2.   Oro navigacijos paslaugų teikėjai užtikrina, kad prireikus būtų diegiamos 2 straipsnio 1 dalies b, c ir d punktuose nurodytos sistemos siekiant užtikrinti, kad pagal 1 dalį būtų laikomasi būtinųjų orlaivių atskyrimo reikalavimų.
   3.   Oro navigacijos paslaugų teikėjai užtikrina, kad 2 straipsnio 1 dalyje nurodytos apžvalgos grandinės pateikiami rezultatai atitiktų I priede išdėstytus veikimo charakteristikų reikalavimus, jei naudojamos orlaivyje sumontuotų sudedamųjų dalių funkcijos atitinka II priede išdėstytus reikalavimus.
   4.   Jei oro navigacijos paslaugų teikėjas nustato, kad yra orlaivio avionikos funkcinių sutrikimų, jis informuoja su tuo skrydžiu susijusį veiklos vykdytoją apie nukrypimą nuo veikimo charakteristikų reikalavimų. Veiklos vykdytojas išnagrinėja šį klausimą prieš orlaiviui pradedant kitą skrydį ir imasi reikiamų taisomųjų veiksmų pagal įprastas orlaivio ir jo avionikos techninės priežiūros ir taisomąsias procedūras.
   5 straipsnis
   Sąveikos reikalavimai
   1.   Oro navigacijos paslaugų teikėjai užtikrina, kad visi iš 2 straipsnio 1 dalies b ir c punktuose nurodytų jų sistemų kitiems navigacijos paslaugų teikėjams perduodami apžvalgos duomenys atitiktų III priede išdėstytus reikalavimus.
   2.   Jei oro navigacijos paslaugų teikėjai perduoda apžvalgos duomenis iš 2 straipsnio 1 dalies b ir c punktuose nurodytų sistemų kitiems oro navigacijos paslaugų teikėjams, jie pagal IV priede išdėstytus reikalavimus sudaro su jais oficialius keitimosi duomenimis susitarimus.
   3.   Oro navigacijos paslaugų teikėjai užtikrina, kad ne vėliau kaip 2020 m. sausio 2 d. sąveikioji apžvalgos paslaugų grandinė būtų pajėgi atpažinti orlaivius, kurių įranga atitinka III priedą, pagal antžeminei stočiai perduodamą orlaivio atpažinimo kodą.
   4.   Veiklos vykdytojai užtikrina, kad:

               a)

               orlaiviuose, kuriais vykdomi 2 straipsnio 2 dalyje nurodyti skrydžiai ir kurių individualus tinkamumo skraidyti pažymėjimas pirmą kartą išduotas 2015 m. sausio 8 d. arba vėliau, būtų įrengti antrinio apžvalgos radaro atsakikliai, turintys II priedo A dalyje išdėstytas funkcijas;

               b)

               orlaiviuose, kurių maksimali sertifikuota kilimo masė yra didesnė kaip 5 700 kg arba kurių maksimalus tikrasis skrydžio kreiserinis greitis yra didesnis kaip 250 mazgų ir kuriais vykdomi 2 straipsnio 2 dalyje nurodyti skrydžiai ir kurių individualus tinkamumo skraidyti pažymėjimas pirmą kartą išduotas 2015 m. sausio 8 d. arba vėliau, būtų įrengti antrinio apžvalgos radaro atsakikliai, turintys ne tik II priedo A dalyje išdėstytas funkcijas, bet ir to priedo B dalyje išdėstytas funkcijas;

               c)

               orlaiviuose pastoviaisiais sparnais, kurių maksimali sertifikuota kilimo masė yra didesnė kaip 5 700 kg arba kurių maksimalus tikrasis skrydžio kreiserinis greitis yra didesnis kaip 250 mazgų ir kuriais vykdomi 2 straipsnio 2 dalyje nurodyti skrydžiai ir kurių individualus tinkamumo skraidyti pažymėjimas pirmą kartą išduotas 2015 m. sausio 8 d. arba vėliau, būtų įrengti antrinio apžvalgos radaro atsakikliai, turintys ne tik II priedo A dalyje išdėstytas funkcijas, bet ir to priedo C dalyje išdėstytas funkcijas.

         5.   Veiklos vykdytojai užtikrina, kad ne vėliau kaip 2017 m gruodžio 7 d.:

               a)

               orlaiviuose, kuriais vykdomi 2 straipsnio 2 dalyje nurodyti skrydžiai ir kurių individualus tinkamumo skraidyti pažymėjimas pirmą kartą išduotas anksčiau kaip 2015 m. sausio 8 d., būtų įrengti antrinio apžvalgos radaro atsakikliai, turintys II priedo A dalyje išdėstytas funkcijas;

               b)

               orlaiviuose, kurių maksimali sertifikuota kilimo masė yra didesnė kaip 5 700 kg arba kurių maksimalus tikrasis skrydžio kreiserinis greitis yra didesnis kaip 250 mazgų ir kuriais vykdomi 2 straipsnio 2 dalyje nurodyti skrydžiai ir kurių individualus tinkamumo skraidyti pažymėjimas pirmą kartą išduotas anksčiau kaip 2015 m. sausio 8 d., būtų įrengti antrinio apžvalgos radaro atsakikliai, turintys ne tik II priedo A dalyje išdėstytas funkcijas, bet ir to priedo B dalyje išdėstytas funkcijas;

               c)

               orlaiviuose pastoviaisiais sparnais, kurių maksimali sertifikuota kilimo masė yra didesnė kaip 5 700 kg arba kurių maksimalus tikrasis skrydžio kreiserinis greitis yra didesnis kaip 250 mazgų ir kuriais vykdomi 2 straipsnio 2 dalyje nurodyti skrydžiai ir kurių individualus tinkamumo skraidyti pažymėjimas pirmą kartą išduotas anksčiau kaip 2015 m. sausio 8 d., būtų įrengti antrinio apžvalgos radaro atsakikliai, turintys ne tik II priedo A dalyje išdėstytas funkcijas, bet ir to priedo C dalyje išdėstytas funkcijas.

         6.   Veiklos vykdytojai užtikrina, kad orlaiviai, kuriuose įranga įrengta pagal 4 ir 5 dalis ir kurių maksimali sertifikuota kilimo masė yra didesnė kaip 5 700 kg arba kurių maksimalus tikrasis skrydžio greitis yra didesnis kaip 250 mazgų, būtų naudojami taikant antenų įvairovės principą, kaip nurodyta Čikagos konvencijos 10 priedo IV tomo 3.1.2.10.4 dalyje (ketvirtas leidimas, įskaitant visus pakeitimus iki pakeitimo Nr. 85).
   7.   Valstybės narės gali nustatyti reikalavimus turėti įrangą pagal 4 dalies b punktą ir 5 dalies b punktą orlaiviuose, kuriais 2 straipsnio 2 dalyje nurodyti skrydžiai vykdomi vietovėse, kuriose oro navigacijos paslaugų teikėjai teikia apžvalgos paslaugas naudodami II priedo B dalyje nurodytus apžvalgos duomenis.
   8.   Oro navigacijos paslaugų teikėjai, prieš pradėdami naudoti 2 straipsnio 1 dalies b, c ar d punktuose nurodytas sistemas, užtikrina, kad būtų įgyvendintas veiksmingiausias diegimo sprendimas atsižvelgiant į vietines veiklos sąlygas, apribojimus ir poreikius ir į oro erdvės naudotojų galimybes.
   6 straipsnis
   Spektro apsauga
   1.   Nė vėliau kaip iki 2015 m. vasario 5 d. valstybės narės užtikrina, kad nebūtų daroma virš valstybės narės teritorijos skrendančių orlaivių antrinio apžvalgos radaro atsakiklio užklausų (jas siunčia antžeminių apžvalgos sistemų užklausikliai ir jomis išgaunamas atsakymas arba, kai atsakymas neišgaunamas, jos yra pakankamos galios, kad viršytų antrinio apžvalgos radaro atsakiklio imtuvo minimalų suveikimo slenkstį), jei jos nebūtinos.
   2.   1 dalyje nurodytu tikslu bendras tokių užklausų skaičius neturi viršyti antrinio apžvalgos radaro atsakiklio maksimalaus atsakymų per sekundę, išskyrus ne pagal užklausas atsakiklio siunčiamus pranešimus, skaičiaus, nurodyto Čikagos konvencijos 10 priedo IV tomo 3.1.1.7.9.1 dalyje (atsakymai A/C režimu) ir 3.1.2.10.3.7.3 dalyje (atsakymai S režimu) (ketvirtas leidimas).
   3.   Ne vėliau kaip iki 2015 m. vasario 5 d. valstybės narės užtikrina, kad valstybėje narėje naudojant antžeminius siųstuvus nebūtų keliama žalingųjų trukdžių kitoms apžvalgos sistemoms.
   4.   Jei valstybės narės nesutaria dėl 1 ir 3 dalyse nurodytų priemonių, susijusios valstybės narės kreipiasi į Komisiją, kad ši imtųsi veiksmų.
   7 straipsnis
   Susijusios procedūros
   1.   Oro navigacijos paslaugų teikėjai, prieš pradėdami naudoti antžeminę apžvalgos grandinę, pagal V priede išdėstytus reikalavimus įvertina jos veikimo charakteristikų lygį ir reguliariai jį vertina sistemos naudojimo etapu.
   2.   Veiklos vykdytojai užtikrina, kad bent kartą per dvejus metus ir kiekvieną kartą, kai aptinkamas tam tikrame orlaivyje sumontuotos įrangos veikimo sutrikimas, būtų atliekamas patikrinimas siekiant užtikrinti, kad jų orlaiviuose sumontuoti antrinio apžvalgos radaro atsakikliai tinkamai pateiktų II priedo A dalies 3 punkte, II priedo B dalies 3 punkte ir, jei taikoma, II priedo C dalies 2 punkte išdėstytus duomenų elementus. Jei bet kuris iš duomenų elementų nėra tinkamai pateikiamas, veiklos vykdytojas išnagrinėja šį klausimą prieš orlaiviui pradedant kitą skrydį ir imasi reikiamų taisomųjų veiksmų pagal įprastas orlaivio ir jo avionikos techninės priežiūros ir taisomąsias procedūras.
   3.   Valstybės narės užtikrina, kad ICAO 24 bitų adresai orlaiviams, kuriuose įrengti S režimu veikiantys atsakikliai, būtų skiriami pagal Čikagos konvencijos 10 priedo III tomo 9 skyrių ir jo priedą (antras leidimas, įskaitant visus pakeitimus iki pakeitimo Nr. 85).
   4.   Veiklos vykdytojai užtikrina, kad visi jų naudojamuose orlaiviuose sumontuoti S režimu veikiantys atsakikliai naudotų ICAO 24 bitų orlaivio adresą, atitinkantį valstybės narės, kurioje registruotas orlaivis, paskirtą registracijos numerį.
   8 straipsnis
   Valstybiniai orlaiviai
   1.   Valstybės narės užtikrina, kad ne vėliau kaip iki 2017 m. gruodžio 7 d. valstybiniuose orlaiviuose, kuriais vykdomi 2 straipsnio 2 dalyje nurodyti skrydžiai, būtų įrengti antrinio apžvalgos radaro atsakikliai, turintys II priedo A dalyje išdėstytas funkcijas.
   2.   Valstybės narės užtikrina, kad iki 2019 m. sausio 1 d. valstybiniuose krovininiuose orlaiviuose, kurių maksimali sertifikuota kilimo masė yra didesnė kaip 5 700 kg arba kurių maksimalus tikrasis kreiserinis skrydžio greitis yra didesnis kaip 250 mazgų ir kuriais vykdomi 2 straipsnio 2 dalyje nurodyti skrydžiai, būtų įrengti antrinio apžvalgos radaro atsakikliai, turintys ne tik II priedo A dalyje išdėstytas funkcijas, bet ir to priedo B ir C dalyse išdėstytas funkcijas.
   3.   Valstybės narės ne vėliau kaip 2016 m. liepos 1 d. Komisijai pateikia valstybinių orlaivių, kuriuose negalima įrengti II priedo A dalyje išdėstytus reikalavimus atitinkančių antrinio apžvalgos radaro atsakiklių, sąrašą ir pateikia pagrindimą, kodėl negalima jų įrengti.
   Valstybės narės ne vėliau kaip 2018 m. liepos 1 d. Komisijai pateikia valstybinių krovininių orlaivių, kurių maksimali sertifikuota kilimo masė yra didesnė kaip 5 700 kg arba kurio maksimalus tikrasis skrydžio kreiserinis greitis yra didesnis kaip 250 mazgų ir kuriuose negalima įrengti IV priedo B ir C dalyse nurodytų antrinio apžvalgos radaro atsakiklių, sąrašą ir pateikia pagrindimą, kodėl negalima jų įrengti.
   Pagrindimas, kodėl negalima jų įrengti, yra vienas iš šių:

               a)

               yra svarbių techninių priežasčių;

               b)

               valstybinių orlaivių, kuriais vykdomi skrydžiai pagal 2 straipsnio 2 dalį, naudojimas bus nutrauktas vėliausiai 2020 m. sausio 1 d.;

               c)

               yra pirkimo apribojimų.

         4.   Jei valstybiniuose orlaiviuose įrengti antrinio apžvalgos radaro atsakiklius, kaip nurodyta 1 arba 2 dalyje, negalima dėl priežasčių, nurodytų 3 dalies c punkte, valstybės narės pagrindime pateikia šių orlaivių pirkimo planus.
   5.   Oro eismo paslaugų teikėjai užtikrina, kad būtų galima naudoti 3 dalyje nurodytus valstybinius orlaivius, jei jų oro eismo valdymo sistema pajėgi saugiai valdyti tų orlaivių skrydžius.
   6.   Valstybės narės nacionaliniuose oro navigacijos informaciniuose leidiniuose paskelbia skrydžių valstybiniais orlaiviais, kuriuose nėra 1 arba 2 dalyje nurodytos įrangos, valdymo procedūras.
   7.   Oro eismo paslaugų teikėjai juos paskyrusiai valstybei narei kasmet pateikia planus, kuriuose numatoma, kaip bus valdomi skrydžiai valstybiniais orlaiviais, kuriuose nėra 1 arba 2 dalyje nurodytos įrangos. Tie planai parengiami atsižvelgiant į galimybių ribas, susijusias su 6 dalyje nurodytomis procedūromis.
   9 straipsnis
   Saugos reikalavimai
   1.   Valstybės narės užtikrina, kad vėliausiai iki 2015 m. vasario 5 d. atitinkamos šalys atliktų visų naudojamų 2 straipsnio 1 dalies b, c ir d punktuose nurodytų sistemų saugos vertinimą.
   2.   Valstybės narės užtikrina, kad prieš atlikdami bet kokius naudojamų 2 straipsnio 1 dalies b, c ir d punktuose nurodytų sistemų pakeitimus ar pradėdami diegti naujas sistemas, susiję subjektai atliktų saugos vertinimą, įskaitant pavojaus nustatymą, rizikos vertinimą ir mažinimą.
   3.   Atliekant 1 ir 2 dalyse nurodytą vertinimą atsižvelgiama bent į VI priede išdėstytus reikalavimus.
   10 straipsnis
   Sudedamųjų dalių atitiktis arba tinkamumas naudoti
   Šio reglamento 2 straipsnio 1 dalyje nurodytų sistemų sudedamųjų dalių gamintojai arba Sąjungoje įsisteigę jų įgaliotieji atstovai, prieš parengdami Reglamento (EB) Nr. 552/2004 5 straipsnyje numatytą sudedamosios dalies EB atitikties arba tinkamumo naudoti deklaraciją, įvertina tos sudedamosios dalies atitiktį arba tinkamumą naudoti pagal VII priede išdėstytus reikalavimus.
   Tačiau sertifikavimo procesai, atitinkantys Europos Parlamento ir Tarybos reglamento (EB) Nr. 216/2008 (4) reikalavimus, laikomi priimtinomis sudedamųjų dalių atitikties vertinimo procedūromis, jei vykdant tuos procesus įrodoma atitiktis šiuo reglamentu nustatytiems taikomiems sąveikos, veikimo charakteristikų ir saugos reikalavimams.
   11 straipsnis
   Sistemų patikra
   1.   Oro navigacijos paslaugų teikėjai, galintys įrodyti arba įrodę, kad jie atitinka VIII priede išdėstytas sąlygas, atlieka 2 straipsnio 1 dalies b, c ir d punktuose nurodytų sistemų patikrą laikydamiesi IX priedo A dalyje išdėstytų reikalavimų.
   2.   Oro navigacijos paslaugų teikėjai, negalintys įrodyti, kad jie atitinka VIII priede išdėstytas sąlygas, 2 straipsnio 1 dalies b, c ir d punktuose nurodytų sistemų patikrai atlikti sudaro subrangos sutartį su paskelbtąja įstaiga. Ši patikra atliekama laikantis IX priedo B dalyje išdėstytų reikalavimų.
   3.   Sertifikavimo procesai, atitinkantys Reglamento (EB) Nr. 216/2008 reikalavimus, laikomi priimtinomis sistemų patikros procedūromis, jei vykdant tuos procesus įrodoma atitiktis šiuo reglamentu nustatytiems sąveikos, veikimo charakteristikų ir saugos reikalavimams.
   12 straipsnis
   Papildomi reikalavimai
   1.   Oro navigacijos paslaugų teikėjai užtikrina, kad visi susiję darbuotojai būtų deramai supažindinti su šiame reglamente išdėstytais reikalavimais ir kad jie būtų tinkamai išmokyti vykdyti savo pareigas.
   2.   Oro navigacijos paslaugų teikėjai:

               a)

               parengia ir tvarko veiklos vadovus, kuriuose pateikiami būtini nurodymai ir informacija, kad visi susiję darbuotojai galėtų taikyti šį reglamentą;

               b)

               užtikrina, kad a punkte nurodyti vadovai būtų prieinami ir nuolat atnaujinami ir kad juos atnaujinant ir platinant būtų laikomasi tinkamų kokybės ir dokumentų sandaros tvarkymo reikalavimų;

               c)

               užtikrina, kad darbo metodai ir veiklos procedūros atitiktų šį reglamentą.

         3.   Veiklos vykdytojai imasi reikiamų priemonių užtikrinti, kad su apžvalgos įranga dirbantys ir jos techninę priežiūrą vykdantys darbuotojai būtų deramai supažindinti su atitinkamomis šio reglamento nuostatomis ir tinkamai išmokyti vykdyti savo pareigas, o lakūno kabinoje, jei įmanoma, būtų nurodymai, kaip naudotis šia įranga.
   4.   Valstybės narės užtikrina, kad būtų laikomasi šio reglamento reikalavimų, įskaitant atitinkamos informacijos apie apžvalgos įrangą paskelbimą nacionaliniuose oro navigacijos informacijos leidiniuose.
   13 straipsnis
   Sąveikiojoje apžvalgos paslaugų grandinėje taikomos išimtys
   1.   Konkrečiu atveju, kai artėjimo tūpti zonoje oro eismo paslaugas teikia kariškiai arba tos paslaugos teikiamos prižiūrint kariškiams ir dėl pirkimo apribojimų negalima laikytis 5 straipsnio 3 dalies reikalavimų, valstybės narės ne vėliau kaip 2017 m. gruodžio 31 d. Komisijai praneša datą, nuo kurios apžvalgos paslaugų grandinėje bus laikomasi reikalavimų; ta data turi būti ne vėlesnė kaip 2025 m. sausio 2 d.
   2.   Pasikonsultavusi su tinklo valdytoju, ne vėliau kaip 2018 m. gruodžio 31 d. Komisija gali persvarstyti išimtis, apie kurias pranešta pagal šio straipsnio 1 dalį, galinčias turėti didelį poveikį Europos oro eismo valdymo tinklui.
   14 straipsnis
   Orlaiviams taikomos išimtys
   1.   Gali būti nereikalaujama, kad tam tikrų tipų orlaiviai, kuriems tinkamumo skraidyti pažymėjimas pirmą kartą išduotas iki 2015 m. sausio 8 d. ir kurių maksimali kilimo masė yra didesnė kaip 5 700 kg arba kurių maksimalus tikrasis skrydžio greitis yra didesnis kaip 250 mazgų ir kurių skaitmeninė magistralė neužtikrina viso II priedo C dalyje aprašyto parametrų rinkinio, atitiktų 5 straipsnio 5 dalies c punkto reikalavimus.
   2.   Gali būti nereikalaujama, kad tam tikrų tipų orlaiviai, kurių tinkamumo skraidyti pažymėjimas pirmą kartą išduotas iki 1990 m. sausio 1 d. ir kurių maksimali kilimo masė yra didesnė kaip 5 700 kg arba kurių maksimalus tikrasis skrydžio kreiserinis greitis yra didesnis kaip 250 mazgų, atitiktų 5 straipsnio 6 dalies reikalavimus.
   3.   Atitinkamos valstybės narės ne vėliau kaip 2017 m. liepos 1 d. Komisijai pateikia išsamią informaciją dėl būtinybės šiems orlaivių tipams taikyti išimtis remiantis 5 dalyje nustatytais kriterijais pagrindimo.
   4.   Komisija nagrinėja 3 dalyje nurodytus prašymus taikyti išimtis ir, pasitarusi su susijusiomis šalimis, priima sprendimą.
   5.   3 dalyje nurodyti kriterijai:

               a)

               tam tikro tipo orlaivių gamybą rengiamasi artimiausiu metu nutraukti;

               b)

               tam tikro tipo orlaivių gaminama nedaug;

               c)

               neproporcingai didelės pertvarkymo išlaidos.

         15 straipsnis
   Įsigaliojimas ir taikymas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   4 straipsnis, 5 straipsnio 1 ir 2 dalys ir 7 straipsnio 1 dalis taikomi nuo 2013 m. gruodžio 13 d.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2011 m. lapkričio 22 d.

            Komisijos vardu

            Pirmininkas

         José Manuel BARROSO

      (1)  OL L 96, 2004 3 31, p. 26.

      (2)  OL L 96, 2004 3 31, p. 1.

      (3)  OL L 96, 2004 3 31, p. 20.

      (4)  OL L 79, 2008 3 19, p. 1.

      I PRIEDAS

         4 straipsnio 3 dalyje nurodyti veikimo charakteristikų reikalavimai

      1.   Apžvalgos duomenų reikalavimai

                  1.1.

                  Visos 4 straipsnio 3 dalyje nurodytos apžvalgos grandinės teikia bent šiuos apžvalgos duomenis:

                              a)

                              vietos plokštumoje duomenis (orlaivio horizontaliosios koordinatės);

                              b)

                              apžvalgos duomenų būsenos duomenis:

                                          —

                                          sąveikiosios grandinės/nesąveikiosios grandinės/jungtiniai duomenys,

                                          —

                                          numatytieji duomenys ar ne,

                                          —

                                          vietos plokštumoje duomenų taikymo laikas.

                  1.2.

                  Be to, visos 4 straipsnio 3 dalyje nurodytos apžvalgos grandinės teikia bent šiuos apžvalgos duomenis:

                              a)

                              vietos pagal vertikalę duomenis (remiantis iš orlaivio gautais barometrinio aukščio duomenimis);

                              b)

                              operatyviuosius atpažinimo duomenis (iš orlaivio gauti orlaivio tapatybės duomenys, tokie kaip orlaivio atpažinimo kodas ir (arba) A režimo kodas);

                              c)

                              papildomus rodiklius:

                                          —

                                          avarinės padėties rodiklius (t. y. neteisėtas įsikišimas, radijo įrangos gedimas ar bendroji avarija),

                                          —

                                          specialųjį vietos indikatorių;

                              d)

                              apžvalgos duomenų būsenos duomenis (vietos pagal vertikalę duomenų taikymo laikas).

            2.   Apžvalgos duomenų charakteristikų reikalavimai

                  2.1.

                  Oro navigacijos paslaugų teikėjai nustato 4 straipsnio 3 dalyje nurodytų apžvalgos sistemų teikiamiems duomenims taikomus tikslumo, prieinamumo, vientisumo, tęstinumo ir savalaikiškumo reikalavimus.

                  2.2.

                  Vertinant 4 straipsnio 3 dalyje nurodytų sistemų teikiamos vietos horizontalioje plokštumoje tikslumą įvertinama bent vietos horizontalioje plokštumoje paklaida.

                  2.3.

                  Oro navigacijos paslaugų teikėjai tikrina, ar laikomasi pagal 2.1 ir 2.2 punktus nustatytų veikimo charakteristikų reikalavimų.

                  2.4.

                  Tikrinimas, ar laikomasi reikalavimų, vykdomas remiantis apžvalgos grandinės apžvalgos duomenų naudotojui teikiamais apžvalgos duomenimis.

      II PRIEDAS

         A dalis:   4 straipsnio 3 dalyje, 5 straipsnio 4 dalies a punkte ir 5 dalies a punkte, 7 straipsnio 2 dalyje, 8 straipsnio 1 ir 2 dalyse nurodytos antrinio apžvalgos radaro atsakiklių funkcijos

                  1.

                  Antrinio apžvalgos radaro atsakiklis turi bent S režimo 2s lygio funkcijas, sertifikuotas pagal Čikagos konvencijos 10 priedo IV tomo 2.1.5.1.2, 2.1.5.1.7 ir 3.1.2.10 dalis (ketvirtas leidimas, įskaitant visus pakeitimus iki pakeitimo Nr. 85).

                  2.

                  Kiekvienas naudojamas atsakiklių registras atitinka ICAO 9871 dokumento (antras leidimas) atitinkamos dalies reikalavimus.

                  3.

                  Naudojant S režimo protokolą atsakikliui pateikiami ir atsakiklio perduodami šie duomenų elementai (duomenų formatas atitinka ICAO 9871 dokumente (antras leidimas) nurodytus formatus):

                              a)

                              ICAO 24 bitų orlaivio adresas;

                              b)

                              A režimo kodas;

                              c)

                              barometrinis aukštis;

                              d)

                              skrydžio būsena (orlaivis ant žemės ar ore);

                              e)

                              duomenų sąsajos funkcijų ataskaita:

                                          —

                                          ar galima naudoti susidūrimo ore vengimo sistemos (ACAS) funkciją,

                                          —

                                          ar galima naudoti specialiųjų S režimo paslaugų funkciją,

                                          —

                                          ar galima naudoti orlaivio atpažinimo funkciją,

                                          —

                                          ar galima naudoti pranešimų siuntimo ne pagal užklausą funkciją,

                                          —

                                          ar galima naudoti apžvalgos identifikatoriaus funkciją,

                                          —

                                          galimybės bendrai naudoti antžeminės stoties inicijuoto ryšio ir transliavimo (angl. Ground Initiated Comms.-B, GICB) funkciją ataskaita (pakeitimų rodymas),

                                          —

                                          S režimo potinklio versijos numeris;

                              f)

                              galimybės bendrai naudoti GICB funkciją ataskaita;

                              g)

                              orlaivio atpažinimo kodas;

                              h)

                              specialusis vietos indikatorius (SPI);

                              i)

                              avarinė būsena (bendroji avarija, nėra ryšio, neteisėtas įsikišimas) įskaitant specialių A režimo kodų naudojimą įvairioms avarinėms būsenoms nurodyti;

                              j)

                              ACAS sprendžiamųjų patarimų teikimas, kai orlaivyje įrengta II kartos oro eismo pavojaus ir susidūrimų vengimo sistema (TCAS II).

                  4.

                  Atsakikliui gali būti pateikiami ir kiti duomenų elementai.

                  5.

                  4 punkte nurodytus duomenų elementus atsakiklis siunčia naudodamas S režimo protokolą tik jei orlaivio ir įrangos sertifikavimo procesas apima šių duomenų elementų siuntimą naudojant S režimo protokolą.

                  6.

                  Atsakiklio funkcijų, kuriomis palaikomas S režimo protokolas, tęstinumas per skrydžio valandą yra ne didesnis kaip 2. 10-4 (t. y. vidutinis laikas tarp gedimų yra ne mažiau kaip 5 000 skrydžio valandų).

         B dalis:   4 straipsnio 3 dalyje, 5 straipsnio 4 dalies b punkte, 5 dalies b punkte ir 7 dalyje, 7 straipsnio 2 dalyje ir 8 straipsnio 3 dalyje nurodytos antrinio apžvalgos radaro atsakiklių funkcijos

                  1.

                  Antrinio apžvalgos radaro atsakiklis turi bent S režimo 2es lygio funkcijas, sertifikuotas pagal Čikagos konvencijos 10 priedo IV tomo 2.1.5.1.2, 2.1.5.1.6, 2.1.5.1.7 ir 3.1.2.10 dalis (ketvirtas leidimas, įskaitant visus pakeitimus iki pakeitimo Nr. 85).

                  2.

                  Kiekvienas naudojamas atsakiklių registras atitinka ICAO 9871 dokumento (antras leidimas) atitinkamos dalies reikalavimus.

                  3.

                  Naudojant išplėstinių pranešimų siuntimo ne pagal užklausą (angl. extended squitter, ES) ADS-B 2 versijos protokolą atsakikliui pateikiami ir atsakiklio perduodami šie duomenų elementai (duomenų formatas atitinka ICAO 9871 dokumente (antras leidimas) nurodytus formatus):

                              a)

                              ICAO 24 bitų orlaivio adresas;

                              b)

                              orlaivio atpažinimo kodas;

                              c)

                              A režimo kodas;

                              d)

                              specialusis vietos indikatorius (SPI) (naudojamas tas pats šaltinis kaip A dalyje nurodytam tam pačiam parametrui);

                              e)

                              avarinė būsena (bendroji avarija, nėra ryšio, neteisėtas įsikišimas) (naudojamas tas pats šaltinis kaip A dalyje nurodytam tam pačiam parametrui);

                              f)

                              ADS-B versijos numeris (lygus 2);

                              g)

                              ADS-B spinduolio kategorija;

                              h)

                              geodezinės horizontaliosios koordinatės (platuma ir ilguma) pagal 1984 m. pasaulinę geodezijos sistemą (WGS84), orlaiviui esant ore arba ant žemės;

                              i)

                              geodezinių horizontaliųjų koordinačių kokybės rodikliai (t. y. vientisumo išlaikymo riba (NIC), 95 % navigacinių vietos duomenų tikslumo kategorija (NACp), šaltinio vientisumo lygis (SIL) ir sistemos konstrukcijos patikimumo lygis (SDA));

                              j)

                              barometrinis aukštis (naudojamas tas pats šaltinis kaip A dalyje nurodytam tam pačiam parametrui);

                              k)

                              geometrinis aukštis pagal 1984 m. pasaulinę geodezijos sistemą (WGS84), pateikiamas papildomai kaip skirtumas nuo barometrinio aukščio;

                              l)

                              geometrinis vertikaliosios koordinatės tikslumas (GVA);

                              m)

                              horizontalusis greitis orlaiviui esant virš žemės (greitis horizontalia rytų/vakarų ir šiaurės/pietų kryptimi) arba ant žemės (riedėjimo kryptis/kelias ir judėjimas);

                              n)

                              greičio duomenų kokybės rodiklis, atitinkantis greičio navigacijos duomenų tikslumo kategoriją (NACv);

                              o)

                              orlaivio ilgio ir pločio kodai;

                              p)

                              pasaulinės palydovinės navigacijos sistemos (GNSS) antenos nuokrypis;

                              q)

                              aukščio kitimo sparta – barometrinio aukščio kitimo sparta (naudojamas tas pats šaltinis, kaip C dalies 2 punkto g papunktyje nurodytam duomenų elementui), kai orlaivis turi teikti šį duomenų elementą ir gali tai daryti naudodamas S režimo protokolą, arba naudojant pasaulinę palydovinę navigacijos sistemą (GNSS) nustatyta aukščio kitimo sparta;

                              r)

                              režimų valdymo pulte arba skrydžio valdymo bloke (MCP/FCU) nustatytas aukštis (naudojamas tas pats šaltinis kaip C dalyje nurodytam tam pačiam parametrui), kai orlaivis turi teikti šį duomenų elementą ir gali tai daryti naudodamas S režimo protokolą;

                              s)

                              barometrinio slėgio nuostata (minus 800 hektopaskalių) (naudojamas tas pats šaltinis, kaip C dalyje nurodytam tam pačiam parametrui), kai orlaivis turi teikti šį duomenų elementą ir gali tai daryti naudodamas S režimo protokolą;

                              t)

                              ACAS sprendžiamųjų patarimų teikimas, kai orlaivyje įrengta TCAS II (naudojamas tas pats šaltinis kaip A dalyje nurodytam tam pačiam parametrui).

                  4.

                  Apžvalgos duomenų elementai (3 punkto h, k ir m papunkčiuose nurodyti duomenų elementai) ir jų kokybės rodiklių duomenų elementai (3 punkto i, l ir n papunkčiuose nurodyti duomenų elementai) teikiami atsakikliams ta pačia fizine sąsaja.

                  5.

                  Prie atsakiklio prijungtas duomenų šaltinis, teikiantis 3 punkto h ir i papunkčiuose nurodytus duomenų elementus, atitinka šiuos duomenų vientisumo reikalavimus:

                              a)

                              horizontaliųjų koordinačių (3 punkto h papunktyje nurodytas duomenų elementas) šaltinio vientisumo per skrydžio valandą lygis (SIL, išreikštas pagal NIC) yra ne didesnis kaip 10-7;

                              b)

                              horizontaliųjų koordinačių (3 punkto h papunktyje nurodytas duomenų elementas) vientisumo laikas iki įspėjimo pateikimo (jį pateikus pasikeičia NIC kokybės rodiklis), jei horizontaliųjų koordinačių šaltinio vientisumo lygiui užtikrinti reikia stebėjimo orlaivyje, yra ne didesnis kaip 10 sekundžių.

                  6.

                  Pagrindinis 3 punkto h ir i papunkčiuose nurodytus duomenų elementus teikiantis duomenų šaltinis yra suderinamas bent su GNSS imtuvais, kurie turi autonominio vientisumo stebėjimo (angl. receiver autonomous integrity monitoring, RAIM) ir klaidų aptikimo ir atmetimo (angl. fault detection and exclusion, FDE) funkcijas ir kartu pateikia atitinkamą matavimo būsenos informaciją, taip pat vientisumo išsaugojimo ribos ir 95 % tikslumo ribos indikatorius.

                  7.

                  3 punkto f, g ir k–p papunkčiuose nurodytus duomenų elementus teikiančių duomenų šaltinių sistemos vientisumo per skrydžio valandą lygis yra ne didesnis kaip 10-5.

                  8.

                  Kokybės rodikliais (NIC, NACp, SIL, SDA, NACv ir GVA) (3 punkto i, l ir n papunkčiuose nurodyti duomenų elementai) išreiškiamos tikrosios pasirinktųjų duomenų šaltinių veikimo charakteristikos, atitinkančios išmatuotų 3 punkto h, k ir m papunkčiuose nurodytų duomenų elementų taikymo laiką.

                  9.

                  3 punkto a–t papunkčiuose nurodytiems duomenų elementams apdoroti atsakiklio, įskaitant visus prie atsakiklio prijungtus avionikos įrenginius, sistemos vientisumo per skrydžio valandą lygis taikant pranešimų siuntimo ne pagal užklausą ADS-B protokolą yra ne didesnis kaip 10-5.

                  10.

                  Bendra horizontaliųjų koordinačių duomenų (3 punkto h ir i papunkčiuose nurodyti duomenų elementai) perdavimo delsa 95 % visų perdavimo atvejų yra ne didesnė kaip 1,5 sekundės.

                  11.

                  Nekompensuota horizontaliųjų koordinačių duomenų (3 punkto h papunktyje nurodytas duomenų elementas) delsa 95 % atvejų yra ne didesnė kaip 0,6 sekundės, o 99,9 % visų perdavimo atvejų – ne didesnė kaip 1 sekundė.

                  12.

                  Bendra horizontaliojo greičio duomenų elementų (3 punkto m ir n papunkčiuose nurodyti duomenų elementai) perdavimo delsa 95 % visų perdavimo atvejų yra ne didesnė kaip 1,5 sekundės.

                  13.

                  Jei atsakiklis nustatytas naudoti A režimo išskirtinį kodą 1000, A režimo kodo informacijos transliavimas naudojant išplėstinių pranešimų siuntimo ne pagal užklausą ADS-B protokolą turi būti draudžiamas.

                  14.

                  Atsakikliui gali būti pateikiami ir kiti duomenų elementai.

                  15.

                  Išskyrus karinėms reikmėms rezervuotus formatus, 14 punkte nurodytus duomenų elementus atsakiklis siunčia naudodamas išplėstinių pranešimų siuntimo ne pagal užklausą ADS-B protokolą tik jei orlaivio ir įrangos sertifikavimo procesas apima šių duomenų elementų siuntimą naudojant išplėstinių pranešimų siuntimo ne pagal užklausą ADS-B protokolą.

                  16.

                  Atsakiklio funkcijų, kuriomis palaikomas ADS-B režimo protokolas, tęstinumas per skrydžio valandą yra ne didesnis kaip 2. 10-4 (t. y. vidutinis laikas tarp gedimų yra ne mažiau kaip 5 000 skrydžio valandų).

         C dalis:   4 straipsnio 3 dalyje, 5 straipsnio 4 dalies c punkte ir 5 dalies c punkte, 7 straipsnio 2 dalyje, 8 straipsnio 3 dalyje ir 14 straipsnio 1 dalyje nurodytos antrinio apžvalgos radaro atsakiklių papildomų apžvalgos duomenų funkcijos

                  1.

                  Kiekvienas naudojamas atsakiklių registras atitinka ICAO 9871 dokumento (antras leidimas) atitinkamos dalies reikalavimus.

                  2.

                  Naudojant S režimo protokolą atsakikliui pateikiami ir antžeminei apžvalgos grandinei prašant atsakiklio perduodami šie duomenų elementai (duomenų formatas atitinka ICAO 9871 dokumente (antras leidimas) nurodytus formatus):

                              a)

                              MCP/FCU nustatytas aukštis;

                              b)

                              posvyrio kampas;

                              c)

                              tikrasis kelio kampas;

                              d)

                              kelio greitis;

                              e)

                              magnetinis kursas;

                              f)

                              prietaiso greitis (IAS) arba Macho skaičius;

                              g)

                              aukščio kitimo sparta (barometrinė arba barometrinė inercinė);

                              h)

                              barometrinio slėgio nuostata (minus 800 hektopaskalių);

                              i)

                              kelio kampo kitimo sparta arba tikrasis oro greitis, jei kelio kampo kitimo sparta neteikiama.

                  3.

                  Atsakikliui gali būti pateikiami ir kiti duomenų elementai.

                  4.

                  3 punkte nurodytus duomenų elementus atsakiklis siunčia naudodamas S režimo protokolą tik jei orlaivio ir įrangos sertifikavimo procesas apima šių duomenų elementų siuntimą naudojant S režimo protokolą.

      III PRIEDAS

         5 straipsnio 1 dalyje nurodyti keitimosi apžvalgos duomenimis reikalavimai

                  1.

                  Apžvalgos duomenys, kuriais tarpusavyje keičiasi 2 straipsnio 1 dalies b ir c punktuose nurodytos sistemos, atitinka susijusių šalių sutartą duomenų formatą.

                  2.

                  Apžvalgos duomenys, perduodami kitiems oro navigacijos paslaugų teikėjams už 2 straipsnio 1 dalies b ir c punktuose nurodytų sistemų ribų, suteikia galimybę atpažinti:

                              a)

                              duomenų šaltinį;

                              b)

                              duomenų tipą.

                  3.

                  Apžvalgos duomenys, perduodami kitiems oro navigacijos paslaugų teikėjams už 2 straipsnio 1 dalies b ir c punktuose nurodytų sistemų ribų, pažymimi data ir laiku (nurodomas suderintasis pasaulinis laikas UTC).

      IV PRIEDAS

         5 straipsnio 2 dalyje nurodyti oficialių susitarimų sudarymo reikalavimai

      Oro navigacijos paslaugų teikėjų oficialiuose keitimosi apžvalgos duomenimis susitarimuose nurodomi bent šie dalykai:

                  a)

                  susitarimo šalys;

                  b)

                  susitarimo galiojimo laikotarpis;

                  c)

                  apžvalgos duomenų apimtis;

                  d)

                  apžvalgos duomenų šaltiniai;

                  e)

                  duomenų formatas, naudojamas keičiantis apžvalgos duomenimis;

                  f)

                  ryšio priemonės, naudojamos keičiantis apžvalgos duomenimis;

                  g)

                  apžvalgos duomenų teikimo paslaugos teikimo vieta;

                  h)

                  apžvalgos duomenų kokybės reikalavimai, t. y.:

                              —

                              veikimo charakteristikų rodikliai arba parametrai, pagal kuriuos stebima apžvalgos duomenų kokybė,

                              —

                              apžvalgos duomenų kokybės matavimo metodai ir priemonės,

                              —

                              apžvalgos duomenų kokybės matavimo dažnumas,

                              —

                              duomenų kokybės ataskaitų teikimo procedūros,

                              —

                              nustatomas kiekvieno veikimo charakteristikų rodiklio priimtinų verčių intervalas ir procedūra, taikoma tuomet, kai vertė yra už nustatyto intervalo ribų,

                              —

                              nurodoma, kuri šalis tikrina, ar laikomasi kokybės reikalavimų, ir užtikrina, kad jų būtų laikomasi;

                  i)

                  sutartas paslaugų lygis, t. y.:

                              —

                              paslaugos prieinamumo laikas,

                              —

                              tęstinumas,

                              —

                              vientisumas,

                              —

                              vidutinė trukmė tarp gedimų,

                              —

                              reakcijos į gedimus laikas,

                              —

                              profilaktinės techninės priežiūros planavimo ir vykdymo procedūros;

                  j)

                  pakeitimų valdymo procedūros;

                  k)

                  ataskaitų teikimo susitarimai, atsižvelgiant į veikimo charakteristikas ir prieinamumą, įskaitant nenumatytus gedimus;

                  l)

                  valdymo ir koordinavimo susitarimai;

                  m)

                  antžeminės apžvalgos grandinės apsaugos ir pranešimų teikimo susitarimai.

      V PRIEDAS

         7 straipsnio 1 dalyje nurodyti apžvalgos grandinių veikimo charakteristikų lygio vertinimo reikalavimai

                  1.

                  2 straipsnio 1 dalies b, c ir d punktuose nurodytų sistemų veikimo charakteristikų lygio nuolatinis vertinimas atliekamas toje oro erdvės dalyje, kurioje naudojant tas sistemas atitinkamai teikiamos apžvalgos paslaugos.

                  2.

                  Oro navigacijos paslaugų teikėjai periodiškai tikrina sistemą ir jos sudedamąsias dalis, parengia veikimo charakteristikų patvirtinimo tvarką ir užtikrina, kad jos būtų laikomasi. Periodiškumas suderinamas su nacionaline priežiūros institucija atsižvelgiant į sistemos ir jos sudedamųjų dalių ypatumus.

                  3.

                  Prieš įgyvendinant oro erdvės suskirstymo pakeitimus, patikrinama, ar 2 straipsnio 1 dalies b, c ir d punktuose nurodytos sistemos naujomis sąlygomis vis dar atitinka veikimo charakteristikų reikalavimus.

      VI PRIEDAS

         9 straipsnyje nurodyti reikalavimai

                  1.

                  4 straipsnyje išdėstyti veikimo charakteristikų reikalavimai.

                  2.

                  5 straipsnio 2, 3 ir 7 dalyse išdėstyti sąveikos reikalavimai.

                  3.

                  6 straipsnyje išdėstyti spektro apsaugos reikalavimai.

                  4.

                  7 straipsnyje išdėstyti susijusių procedūrų reikalavimai.

                  5.

                  8 straipsnio 5 dalyje išdėstytas reikalavimas dėl valstybinių orlaivių.

                  6.

                  12 straipsnio 3 dalyje išdėstyti papildomi reikalavimai.

                  7.

                  III priedo 3 punkte išdėstyti keitimosi apžvalgos duomenimis reikalavimai.

      VII PRIEDAS

         10 straipsnyje nurodyti sudedamųjų dalių atitikties arba tinkamumo naudoti vertinimo reikalavimai

                  1.

                  Tikrinant atitiktį įrodoma, kad bandymų sąlygomis naudojamos sudedamosios dalys atitinka šiuo reglamentu nustatytus atitikties arba tinkamumo naudoti reikalavimus.

                  2.

                  Gamintojas vadovauja vykdant atitikties vertinimo veiklą ir visų pirma:

                              a)

                              nustato tinkamas bandymų sąlygas;

                              b)

                              užtikrina, kad bandymų plane sudedamosios dalys būtų apibūdintos bandymo sąlygomis;

                              c)

                              tikrina, ar į bandymų planą įtraukti visi taikomi reikalavimai;

                              d)

                              užtikrina, kad techniniai dokumentai ir bandymų planas būtų nuoseklūs ir kokybiškai parengti;

                              e)

                              planuoja bandymų atlikimą, parenka darbuotojus, įrenginius ir bandymų įrangos konfigūraciją;

                              f)

                              atlieka bandymų plane numatytus patikrinimus ir bandymus;

                              g)

                              parengia raštišką patikrinimų ir bandymų rezultatų ataskaitą.

                  3.

                  Gamintojas užtikrina, kad 10 straipsnyje nurodytos sudedamosios dalys bandymo sąlygomis atitiktų taikomus šio reglamento reikalavimus.

                  4.

                  Sėkmingai užbaigęs atitikties arba tinkamumo naudoti vertinimą, gamintojas savo atsakomybe parengia EB atitikties arba tinkamumo naudoti deklaraciją, kurioje pagal Reglamento (EB) Nr. 552/2004 III priedo 3 punktą pirmiausiai nurodo, kuriuos taikomus šio reglamento reikalavimus atitinka sudedamoji dalis ir susijusias tos dalies naudojimo sąlygas.

      VIII PRIEDAS

         11 straipsnio 1 ir 2 dalyse nurodytos sąlygos

                  1.

                  Oro navigacijos paslaugų teikėjas savo organizacijoje turi taikyti ataskaitų teikimo metodus, kurie padėtų užtikrinti ir įrodyti, kad patikros veikla vykdoma nešališkai ir nepriklausomai.

                  2.

                  Oro navigacijos paslaugų teikėjas turi užtikrinti, kad patikros procesuose dalyvaujantys darbuotojai savo pareigas vykdytų laikydamiesi griežčiausių profesinio sąžiningumo ir aukščiausios techninės kompetencijos reikalavimų, kad tikrinimų rezultatais suinteresuoti asmenys arba asmenų grupės jiems nedarytų įtakos ir neteiktų jokių paskatų, ypač finansinių, kurios galėtų turėti įtakos darbuotojų priimamiems sprendimams arba jų atliekamų patikrinimų rezultatams.

                  3.

                  Oro navigacijos paslaugų teikėjas turi užtikrinti, kad patikros procesuose dalyvaujantys darbuotojai galėtų naudotis įranga, reikalinga nustatytiems patikrinimams tinkamai atlikti.

                  4.

                  Oro navigacijos paslaugų teikėjas turi užtikrinti, kad patikros procesuose dalyvaujantys darbuotojai būtų įgiję reikiamą techninį ir profesinį pasirengimą, gerai išmanytų patikros, kurią tie darbuotojai turi atlikti, reikalavimus, turėtų pakankamos minėtų veiksmų patirties ir gebėtų parengti deklaracijas, įrašus ir ataskaitas, įrodančias, kad patikrinimai buvo atlikti.

                  5.

                  Oro navigacijos paslaugų teikėjas turi užtikrinti, kad patikros procesuose dalyvaujantys darbuotojai patikrinimus gebėtų atlikti nešališkai. Darbuotojų atlyginimas neturi priklausyti nuo atliktų patikrinimų skaičiaus ar tų patikrinimų rezultatų.

      IX PRIEDAS

         A dalis:   11 straipsnio 1 dalyje nurodyti sistemų patikros reikalavimai

                  1.

                  Atliekant 2 straipsnio 1 dalies b, c ir d punktuose nurodytų sistemų patikrą vertinimo sąlygomis, atitinkančiomis tų sistemų naudojimo sąlygas, įrodoma, kad jos atitinka šiuo reglamentu nustatytus sąveikos, veikimo charakteristikų ir saugos reikalavimus.

                  2.

                  2 straipsnio 1 dalies b, c ir d punktuose nurodytų sistemų patikra atliekama pagal atitinkamą ir pripažintą bandymų praktiką.

                  3.

                  Bandymų priemonės, kuriomis atliekama 2 straipsnio 1 dalies b, c ir d punktuose nurodytų sistemų patikra, turi turėti atitinkamas funkcijas.

                  4.

                  Atliekant 2 straipsnio 1 dalies b, c ir d punktuose nurodytų sistemų patikrą parengiama Reglamento (EB) Nr. 552/2004 IV priedo 3 punkte nurodyta techninė byla, kurioje turi būti šie elementai:

                              a)

                              įgyvendinimo aprašymas;

                              b)

                              prieš pradedant naudoti sistemą atliktų patikrinimų ir bandymų ataskaita.

                  5.

                  Oro navigacijos paslaugų teikėjas vadovauja vykdant patikros veiklą ir visų pirma:

                              a)

                              nustato tinkamas veikimo ir techninio vertinimo sąlygas, atitinkančias naudojimo sąlygas;

                              b)

                              patikrina, ar bandymų plane 2 straipsnio 1 dalies b, c ir d punktuose nurodytos sistemos apibūdintos veikimo ir techninio vertinimo sąlygomis;

                              c)

                              patikrina, ar bandymų plane atsižvelgta į visus taikomus šiuo reglamentu nustatytus sąveikos, veikimo charakteristikų ir saugos reikalavimus;

                              d)

                              užtikrina, kad techniniai dokumentai ir bandymų planas būtų nuoseklūs ir kokybiškai parengti;

                              e)

                              planuoja bandymų atlikimą, parenka darbuotojus, įrenginius ir bandymų įrangos konfigūraciją;

                              f)

                              atlieka bandymų plane numatytus patikrinimus ir bandymus;

                              g)

                              parengia raštišką patikrinimų ir bandymų rezultatų ataskaitą.

                  6.

                  Oro navigacijos paslaugų teikėjas užtikrina, kad 2 straipsnio 1 dalies b, c ir d punktuose nurodytos sistemos veikimo vertinimo sąlygomis atitiktų šiuo reglamentu nustatytus sąveikos, veikimo charakteristikų ir saugos reikalavimus.

                  7.

                  Sėkmingai užbaigęs atitikties patikrą, oro navigacijos paslaugų teikėjas parengia sistemos EB patikros deklaraciją ir, kaip reikalaujama Reglamento (EB) Nr. 552/2004 6 straipsnyje, kartu su technine byla pateikia ją nacionalinei priežiūros institucijai.

         B dalis:   11 straipsnio 2 dalyje nurodyti sistemų patikros reikalavimai

                  1.

                  Atliekant 2 straipsnio 1 dalies b, c ir d punktuose nurodytų sistemų patikrą vertinimo sąlygomis, atitinkančiomis tų sistemų naudojimo sąlygas, įrodoma, kad jos atitinka šiuo reglamentu nustatytus sąveikos, veikimo charakteristikų ir saugos reikalavimus.

                  2.

                  2 straipsnio 1 dalies b, c ir d punktuose nurodytų sistemų patikra atliekama pagal atitinkamą ir pripažintą bandymų praktiką.

                  3.

                  Bandymų priemonės, kuriomis atliekama 2 straipsnio 1 dalies b, c ir d punktuose nurodytų sistemų patikra, turi turėti atitinkamas funkcijas.

                  4.

                  Atliekant 2 straipsnio 1 dalies b, c ir d punktuose nurodytų sistemų patikrą parengiama Reglamento (EB) Nr. 552/2004 IV priedo 3 punkte nurodyta techninė byla, kurioje turi būti šie elementai:

                              a)

                              įgyvendinimo aprašymas;

                              b)

                              prieš pradedant naudoti sistemą atliktų patikrinimų ir bandymų ataskaita.

                  5.

                  Oro navigacijos paslaugų teikėjas nustato naudojimo sąlygas atitinkančias veikimo ir techninio vertinimo sąlygas ir pasirūpina, kad patikrą atliktų paskelbtoji įstaiga.

                  6.

                  Paskelbtoji įstaiga vadovauja vykdant patikros veiklą ir visų pirma:

                              a)

                              patikrina, ar bandymų plane 2 straipsnio 1 dalies b, c ir d punktuose nurodytos sistemos apibūdintos veikimo ir techninio vertinimo sąlygomis;

                              b)

                              patikrina, ar bandymų plane atsižvelgta į visus taikomus šiuo reglamentu nustatytus sąveikos, veikimo charakteristikų ir saugos reikalavimus;

                              c)

                              užtikrina, kad techniniai dokumentai ir bandymų planas būtų nuoseklūs ir kokybiškai parengti;

                              d)

                              planuoja bandymų atlikimą, parenka darbuotojus, įrenginius ir bandymų įrangos konfigūraciją;

                              e)

                              atlieka bandymų plane numatytus patikrinimus ir bandymus;

                              f)

                              parengia raštišką patikrinimų ir bandymų rezultatų ataskaitą.

                  7.

                  Paskelbtoji įstaiga užtikrina, kad 2 straipsnio 1 dalies b, c ir d punktuose nurodytos sistemos veikimo vertinimo sąlygomis atitiktų šiuo reglamentu nustatytus sąveikos, veikimo charakteristikų ir saugos reikalavimus.

                  8.

                  Sėkmingai užbaigusi patikrinimo užduotis, paskelbtoji įstaiga parengia su atliktomis užduotimis susijusį atitikties sertifikatą.

                  9.

                  Tada oro navigacijos paslaugų teikėjas parengia EB sistemos patikros deklaraciją ir, kaip reikalaujama Reglamento (EB) Nr. 552/2004 6 straipsnyje, kartu su technine byla pateikia ją nacionalinei priežiūros institucijai.


title: 2012 m. rugpjūčio 16 d. Tarybos įgyvendinimo reglamentas (ES) Nr. 742/2012, kuriuo įgyvendinama Reglamento (ES) Nr. 36/2012 dėl ribojamųjų priemonių, atsižvelgiant į padėtį Sirijoje, 32 straipsnio 1 dalis

text:
17.8.2012

               LT

               Europos Sąjungos oficialusis leidinys

               L 219/1

         TARYBOS ĮGYVENDINIMO REGLAMENTAS (ES) Nr. 742/2012
   2012 m. rugpjūčio 16 d.
   kuriuo įgyvendinama Reglamento (ES) Nr. 36/2012 dėl ribojamųjų priemonių, atsižvelgiant į padėtį Sirijoje, 32 straipsnio 1 dalis
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į Reglamentą (ES) Nr. 36/2012 (1), ypač į jo 32 straipsnio 1 dalį,
   kadangi:

               (1)

               2012 m. sausio 18 d. Taryba priėmė Reglamentą (ES) Nr. 36/2012;

               (2)

               remiantis 2012 m. rugpjūčio 16 d. Tarybos įgyvendinimo sprendimu 2012/478/BUSP, kuriuo įgyvendinamas Sprendimas 2011/782/BUSP dėl ribojamųjų priemonių Sirijai (2), į Reglamento (ES) Nr. 36/2012 II priede pateiktą fizinių ir juridinių asmenų, subjektų ar organizacijų, kuriems taikomos ribojamosios priemonės, sąrašą reikėtų įtraukti dar vieną subjektą,

         PRIĖMĖ ŠĮ REGLAMENTĄ:
   1 straipsnis
   Šio reglamento priede nurodytas subjektas įtraukiamas į Reglamento (ES) Nr. 36/2012 II priede pateiktą sąrašą.
   2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2012 m. rugpjūčio 16 d.

            Tarybos vardu

            Pirmininkas

         A. D. MAVROYIANNIS

      (1)  OL L 16, 2012 1 19, p. 1.

      (2)  Žr. šio Oficialiojo leidinio p. 21.

      PRIEDAS

         1 STRAIPSNYJE NURODYTAS SUBJEKTAS

         Subjektas

                  Pavadinimas

                  Identifikavimo informacija

                  Įtraukimo į sąrašą priežastys

                  Įtraukimo į sąrašą data

                  1.

                  Drex Technologies Holding S.A.

                  Registruotas Liuksemburge Nr. B77616, anksčiau įsisteigęs šiuo adresu: 17, rue Beaumont L-1219 Luxembourg.

                  „Drex Technologies Holding S.A.“ faktiškasis savininkas yra Rami Makhlouf, kuris yra įtrauktas į asmenų, kuriems taikomos ES sankcijos už finansinės paramos teikimą Sirijos režimui, sąrašą.

                  2012 8 16


title: 2013 m. gruodžio 20 d. Komisijos įgyvendinimo reglamentas (ES) Nr. 1405/2013 dėl tam tikrų prekių klasifikavimo Kombinuotojoje nomenklatūroje

text:
21.12.2013

               LT

               Europos Sąjungos oficialusis leidinys

               L 349/91

         KOMISIJOS ĮGYVENDINIMO REGLAMENTAS (ES) Nr. 1405/2013
   2013 m. gruodžio 20 d.
   dėl tam tikrų prekių klasifikavimo Kombinuotojoje nomenklatūroje
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies a punktą,
   kadangi:

               (1)

               siekiant užtikrinti, kad Reglamento (EEB) Nr. 2658/87 priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;

               (2)

               Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, kuri visiškai ar iš dalies parengta pagal Kombinuotąją nomenklatūrą arba kurioje ji papildomai detalizuojama atsižvelgiant į tarifų ir kitų su prekyba susijusių priemonių taikymo poreikius;

               (3)

               laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;

               (4)

               reikėtų nustatyti, kad suteiktos šio reglamento nuostatų neatitinkančios privalomosios tarifinės informacijos, susijusios su šiame reglamente nurodytomis prekėmis, turėtojas galėtų dar tam tikrą laikotarpį remtis šia informacija, kaip nustatyta Tarybos reglamento (EEB) Nr. 2913/92 (2) 12 straipsnio 6 dalyje. Tas laikotarpis turėtų būti trys mėnesiai;

               (5)

               Muitinės kodekso komitetas nepateikė nuomonės per komiteto pirmininko nustatytą laiką,

         PRIĖMĖ ŠĮ REGLAMENTĄ:
   1 straipsnis
   Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant tos lentelės 2 skiltyje nurodytą KN kodą.
   2 straipsnis
   Vadovaujantis Tarybos reglamento (EEB) Nr. 2913/92 12 straipsnio 6 dalimi, šio reglamento nuostatų neatitinkančia privalomąja tarifine informacija galima remtis dar tris mėnesius nuo šio reglamento įsigaliojimo dienos.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. gruodžio 20 d.

            Komisijos vardu Pirmininko pavedimu

         Algirdas ŠEMETA

            Komisijos narys

      (1)  OL L 256, 1987 9 7, p. 1.

      (2)  1992 m. spalio 12 d. Tarybos reglamentas (EEB) Nr. 2913/92, nustatantis Bendrijos muitinės kodeksą (OL L 302, 1992 10 19, p. 1).

      PRIEDAS

                  Prekių aprašymas

                  Klasifikavimas (KN kodas)

                  Motyvai

                  (1)

                  (2)

                  (3)

                  Produktas, kurio sudėtis yra tokia:

                              —

                              nuo 90,0 % iki 99,9 % masės sudaro etilo alkoholis (antifrizinė medžiaga);

                              —

                              priedai (denatūrantai):

                                          —

                                          20 mg denatonio benzoato litre absoliučiojo alkoholio;

                                          —

                                          5 ml izopropilo alkoholio litre absoliučiojo alkoholio;

                                          —

                                          5 ml butilo alkoholio litre absoliučiojo alkoholio arba 10 ml metiletilketono litre absoliučiojo alkoholio;

                              —

                              1 g paviršinio aktyvumo medžiagos litre absoliučiojo alkoholio.

                        Dėl įdėtų priedų – denatonio benzoato, izopropilo alkoholio ir butilo alkoholio arba metiletilketono – šis produktas netinkamas vartoti žmonėms.
                  Produktas gabenamas bakuose arba cisternose. Mažmeninei prekybai skirtos taros nėra.
                  Pagal lydimuosius dokumentus šis produktas yra antifrizinio skysčio gamybai skirtas koncentratas.

                  2207 20 00

                  Klasifikuojama vadovaujantis Kombinuotosios nomenklatūros 1, 3 (b punktu) ir 6 bendrosiomis aiškinimo taisyklėmis ir KN kodus 2207 ir 2207 20 00 atitinkančiais prekių aprašymais.
                  Dėl produkto sudėtyje esančio didelio etilo alkoholio kiekio jis netinkamas tiesiogiai naudoti kaip antifrizinis skystis, nes, siekiant sumažinti kenksmingą cheminę reakciją su elastomerais, susiliečiančiais su cirkuliuojančiu antifriziniu skysčiu, produktą reikia atskiesti vandeniu. Todėl produktas negali būti naudojamas kaip 3820 pozicijoje nurodytas antifrizinis arba apsaugos nuo apledėjimo skystis. Todėl produktas nepriskirtinas 3820 pozicijai.
                  Atsižvelgiant į objektyvias šio produkto savybes, būtent į tai, kad jo sudėtyje yra didelis santykinis etilo alkoholio kiekis, įvairių denatūrantų (denatonio benzoato, izopropilo alkoholio, butilo alkoholio ir metiletilketono) ir nėra kitų nei etilo alkoholis antifrizinių medžiagų, esminį produkto požymį nulemia denatūruotas alkoholis.
                  Todėl produktas klasifikuotinas kaip denatūruotas etilo alkoholis priskiriant KN kodą 2207 20 00.


title: 2011 m. gegužės 26 d. Komisijos įgyvendinimo reglamentas (ES) Nr. 521/2011, kuriuo keičiamas Reglamentas (EB) Nr. 620/2009, kuriuo nustatomos aukštos kokybės jautienos importo tarifinės kvotos administravimo taisyklės

text:
27.5.2011

               LT

               Europos Sąjungos oficialusis leidinys

               L 140/48

         KOMISIJOS ĮGYVENDINIMO REGLAMENTAS (ES) Nr. 521/2011
   2011 m. gegužės 26 d.
   kuriuo keičiamas Reglamentas (EB) Nr. 620/2009, kuriuo nustatomos aukštos kokybės jautienos importo tarifinės kvotos administravimo taisyklės
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 144 straipsnio 1 dalį ir 148 straipsnį kartu su jo 4 straipsniu,
   kadangi:

               (1)

               Siekiant išvengti spekuliacinių paraiškų gauti importo licencijas, išduodamas pagal Komisijos reglamentą (EB) Nr. 620/2009 (2), ir siekiant užtikrinti, kad importo licencijos būtų išduodamos tikriesiems importuotojams, reikėtų nustatyti istorinius referencinius jautienos ir veršienos, importuotų pateikus licencijų paraiškas atitinkamu lygiu, kiekius.

               (2)

               Siekiant išvengti klaidingo supratimo, reikėtų išaiškinti aukštos kokybės jautienos reikalavimus, nustatytus Reglamento (EB) Nr. 620/2009 I priede; visų pirma turėtų būti tiksliau išdėstyta, kad minimalus energijos kiekis yra taikomas visam pašarui ir kad telyčios ir jaučiai yra atitinkamai priskiriami Reglamento (EB) Nr. 1234/2007 V priedo A dalyje apibrėžtoms E ir C kategorijoms.

               (3)

               Todėl Reglamentas (EB) Nr. 620/2009 turėtų būti atitinkamai iš dalies pakeistas.

               (4)

               Kadangi kiti tarifinės kvotos metai prasideda 2011 m. liepos 1 d., šis reglamentas turėtų būti taikoma nuo tos dienos tam laikotarpiui pateiktoms licencijų paraiškoms.

               (5)

               Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Reglamentas (EB) Nr. 620/2009 iš dalies keičiamas taip:

               (1)

               3 straipsnio 2 dalis papildoma šia pastraipa:
               „Reglamento (EB) Nr. 1301/2006 5 straipsnio taikymo tikslais importo licencijos paraiškų pateikėjai, teikdami pirmąją paraišką dėl atitinkamo kvotos laikotarpio, pateikia įrodymą, kad kiekvienu iš abiejų Reglamento (EB) Nr. 1301/2006 5 straipsnyje nurodytų laikotarpių jie importavo ne mažiau kaip 100 tonų produktų, kuriems taikoma Reglamento (EB) Nr. 1234/2007 I priedo XV dalis.“

               (2)

               I priedas iš dalies keičiamas pagal šio reglamento priedą.

         2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   Jis taikomas nuo tarifinės kvotos metų pradžios, t. y. 2011 m. liepos 1 d., tam laikotarpiui pateiktoms licencijų paraiškoms.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2011 m. gegužės 26 d.

            Komisijos vardu

            Pirmininkas

         José Manuel BARROSO

      (1)  OL L 299, 2007 11 16, p. 1.

      (2)  OL L 182, 2009 7 15, p. 25.

      PRIEDAS
      Reglamento (EB) Nr. 620/2009 I priedo 1 punktas pakeičiamas taip:

                     „1.

                     Jautienos gabalai, gauti iš jaunesnių nei 30 mėnesių telyčių ir jaučių (1), kurie mažiausiai 100 dienų iki skerdimo šerti tik pašaru, kurio sudėtyje yra ne mažiau kaip 62 % pašarinių sausųjų medžiagų pagrindu pagamintų koncentratų ir (arba) pašarinių grūdų šalutinių produktų, kurių metabolizuojamas energijos kiekis yra 12,26 megadžaulių vienam sausosios medžiagos kilogramui arba didesnis, skerdenų.

         (1)  Šių reikalavimų tikslais telyčios ir jaučiai atitinkamai priskiriami Reglamento (EB) Nr. 1234/2007 V priedo A dalyje apibrėžtoms E ir C kategorijoms.“


title: 2013 m. spalio 24 d. Komisijos įgyvendinimo reglamentas (ES) Nr. 1033/2013, kuriuo vario sulfato pentahidratas patvirtinamas kaip esama veiklioji medžiaga, skirta 2-o tipo biocidiniams produktams gaminti Tekstas svarbus EEE

text:
25.10.2013

               LT

               Europos Sąjungos oficialusis leidinys

               L 283/25

         KOMISIJOS ĮGYVENDINIMO REGLAMENTAS (ES) Nr. 1033/2013
   2013 m. spalio 24 d.
   kuriuo vario sulfato pentahidratas patvirtinamas kaip esama veiklioji medžiaga, skirta 2-o tipo biocidiniams produktams gaminti
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 89 straipsnio 1 dalies trečią pastraipą,
   kadangi:

               (1)

               Komisijos reglamente (EB) Nr. 1451/2007 (2) yra nustatytas veikliųjų medžiagų, kurias reikia įvertinti siekiant nuspręsti, ar reikia įrašyti į Europos Parlamento ir Tarybos direktyvos 98/8/EB (3) I, IA arba IB priedą, sąrašas. Tame sąraše yra vario sulfatas;

               (2)

               pagal Direktyvos 98/8/EB 11 straipsnio 2 dalį buvo įvertinta, ar vario sulfatą galima naudoti 2-o tipo produktams (buitinės paskirties ir visuomenės sveikatos priežiūrai skirtiems dezinfekantams bei kitiems biocidiniams produktams), apibrėžtiems tos direktyvos V priede ir atitinkantiems Reglamento (ES) Nr. 528/2012 V priede apibrėžtus 2-o tipo produktus, gaminti;

               (3)

               pagal vertinimui pateiktus duomenis buvo galima daryti išvadas tik apie tam tikrą vario sulfato formą, t. y. vario sulfato pentahidratą (CAS Nr. 7758-99-8). Atlikus vertinimą nebuvo galima padaryti išvadų apie jokią kitą vario sulfato (CAS Nr. 7758-99-7) apibrėžtį atitinkančią medžiagą, esančią Reglamente (EB) Nr. 1451/2007 nustatytame minėtame veikliųjų medžiagų sąraše. Todėl turėtų būti patvirtintas tik vario sulfato pentahidratas;

               (4)

               Prancūzija buvo paskirta ataskaitą rengiančia valstybe nare ir 2011 m. balandžio 5 d. Komisijai pateikė kompetentingos institucijos ataskaitą ir rekomendaciją, kaip numatyta Reglamento (EB) Nr. 1451/2007 14 straipsnio 4 ir 6 dalyse;

               (5)

               valstybės narės ir Komisija peržiūrėjo kompetentingos institucijos ataskaitą. Vadovaudamasis Reglamento (EB) Nr. 1451/2007 15 straipsnio 4 dalimi, 2013 m. rugsėjo 27 d. Biocidinių produktų nuolatinis komitetas peržiūros išvadas įtraukė į vertinimo ataskaitą;

               (6)

               remiantis ta ataskaita galima daryti išvadą, kad biocidiniai produktai, kurie naudojami kaip 2-o tipo produktai ir kurių sudėtyje yra vario sulfato pentahidrato, turėtų atitikti Direktyvos 98/8/EB 5 straipsnio reikalavimus;

               (7)

               todėl vario sulfato pentahidratą galima patvirtinti kaip veikliąją medžiagą, skirtą 2-o produktų tipo biocidiniams produktams gaminti;

               (8)

               kadangi į vertinimą nebuvo įtrauktos nanomedžiagos, patvirtinimas šioms medžiagoms netaikomas, kaip nustatyta Reglamento (ES) Nr. 528/2012 4 straipsnio 4 dalyje;

               (9)

               veiklioji medžiaga turėtų būti patvirtinta praėjus tinkamam laikotarpiui, per kurį valstybės narės, suinteresuotosios šalys ir, atitinkamais atvejais, Komisija galėtų pasirengti laikytis naujų dėl medžiagos patvirtinimo atsiradusių reikalavimų;

               (10)

               šiame reglamente numatytos priemonės atitinka Biocidinių produktų nuolatinio komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Vario sulfato pentahidratas patvirtinamas kaip veiklioji medžiaga, skirta 2-o tipo biocidiniams produktams gaminti, atsižvelgiant į priede nustatytas specifikacijas ir sąlygas.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. spalio 24 d.

            Komisijos vardu

            Pirmininkas

         José Manuel BARROSO

      (1)  OL L 167, 2012 6 27, p. 1.

      (2)  2007 m. gruodžio 4 d. Komisijos reglamentas (EB) Nr. 1451/2007 dėl Europos Parlamento ir Tarybos direktyvos 98/8/EB dėl biocidinių produktų pateikimo į rinką 16 straipsnio 2 dalyje nurodytos 10 metų programos antrojo etapo (OL L 325, 2007 12 11, p. 3).

      (3)  1998 m. vasario 16 d. Europos Parlamento ir Tarybos direktyva 98/8/EB dėl biocidinių produktų pateikimo į rinką (OL L 123, 1998 4 24, p. 1).

      PRIEDAS

                  Bendrinis pavadinimas

                  IUPAC pavadinimas
                  Identifikacijos numeriai

                  Minimali veikliosios medžiagos koncentracija (1)

                  Patvirtinimo data

                  Patvirtinimo galiojimo pabaiga

                  Produkto tipas

                  Specialiosios sąlygos (2)

                  Vario sulfato pentahidratas

                  IUPAC pavadinimas: Vario sulfato pentahidratas
                  EB Nr. 231-847-6 (3)

                  CAS Nr.: 7758-99-8

                  999 g/kg

                  2015 m. liepos 1 d.

                  2025 m. birželio 30 d.

                  2

                  Vertinant produktą ypatingas dėmesys turi būti skiriamas poveikiui, rizikai ir veiksmingumui, susijusiems su tokiais naudojimo būdais, kurie yra įtraukti į autorizacijos liudijimo paraišką, bet nebuvo įvertinti atliekant veikliosios medžiagos Sąjungos lygmens rizikos vertinimą.
                  Autorizacijos liudijimai išduodami, jei laikomasi šių sąlygų:
                  pramonės arba profesionaliems naudotojams nustatomos saugaus darbo procedūros ir tinkamos organizacinės priemonės. Jei poveikio negalima sumažinti iki priimtino lygio kitomis priemonėmis, produktas naudojamas su tinkamomis asmens apsaugos priemonėmis.

         (1)  Šioje skiltyje nurodyta koncentracija – tai minimali veikliosios medžiagos, naudotos atliekant vertinimą pagal Reglamento (ES) Nr. 528/2012 8 straipsnį, koncentracija. Rinkai pateikiamame produkte esanti veiklioji medžiaga gali būti tokios pačios arba kitokios koncentracijos, jei įrodyta, kad ji yra techniškai lygiavertė įvertintai veikliajai medžiagai.

         (2)  Vertinimo ataskaitų turinys ir išvados, reikalingi Reglamento (ES) Nr. 528/2012 VI priedo bendriesiems principams įgyvendinti, pateikti Komisijos interneto svetainėje http://ec.europa.eu/comm/environment/biocides/index.htm

         (3)  Šis EB numeris turėtų būti siejamas tik su vario sulfato pentahidratu.